Hilde Frafjord Johnson

Hilde Frafjord Johnson (født 29. august 1963 i Arusha i Tanzania) er en norsk tidligere diplomat og politiker (KrF). Hun var utviklingsminister i Kjell Magne Bondeviks første og andre regjering. Johnson var fra juni 2011 til juli 2014 FNs spesialutsending til Sør-Sudan med ansvar for alle FNs operasjoner i det nye landet. Fra 2016 til 2019 var hun generalsekretær i Kristelig Folkeparti.


== Biografi ==
Johnson er cand.polit. med hovedfag i sosialantropologi fra Universitetet i Oslo fra 1991, med historie og statsvitenskap i fagkretsen. Hun har jobbet som journalist og som konsulent i Ressursavdelingen i Utenriksdepartementet. Hun har hatt flere verv i Kristelig Folkeparti, og var nestleder i Kristelig Folkepartis Ungdom 1986–1987.Hun var innvalgt på Stortinget fra Rogaland 1993–2001, begge perioder med sete i Stortingets energi- og miljøkomité. Johnson var statsråd for utviklings- og menneskerettighetssaker i Utenriksdepartementet i Kjell Magne Bondeviks første regjering 1997–2000 og statsråd for utviklingssaker i samme departement i Kjell Magne Bondeviks andre regjering 2001–2005. I perioden 2001–2005 hadde utenriksministeren, Jan Petersen, det konstitusjonelle ansvaret for menneskerettighetssaker, men Johnson hadde et ansvar for å tilrettelegge disse sakene. Fra perioden som politiker huskes hun for historisk høy satsing på bistand og for hennes svært aktive rolle i forsøket på å få i stand en fredsavtale i Sudan. Hun var en av arkitektene bak Comprehensive Peace Agreement (CPA) for Sudan i 2005.Johnson var fra mars 2006 til juni 2007 engasjert som spesialrådgiver i Afrikabanken, med ansvar for land som kommer ut av krise og konflikt, samt for å utvikle ny strategi for bankens virksomhet. I 2007 ble hun utnevnt til visedirektør (Deputy Executive Director) i UNICEF. Johnson ble dermed den høyest plasserte nordmann i FN-systemet. Johnson har skrevet flere fagartikler innen sosialantropologi og utga i januar 2011 en bok om fredsprosessen i Sudan. I juni 2011 ble hun utnevnt som FNs spesialutsending til Sør-Sudan med ansvar for alle FNs operasjoner i det nye landet.Etter økende kritikk fra partene i Sør-Sudan, valgte Johnson å gi seg. Hun kunngjorde i slutten av mai 2014 at hun ville fratre stillingen som spesialrepresentant for FNs generalsekretær i Sør-Sudan og som leder for UNMISS. Hennes periode utløp 8. juli 2014.Den 15. mars 2016 ble hun ansatt som generalsekretær i Kristelig Folkeparti. Hun var dermed øverste leder av administrasjonen i partiet. Hun sluttet høsten 2019 som følge av uenighet med partiledelsen om linjevalget i regjeringsspørsmålet.Fra januar 2020 er hun spesialrådgiver ved European Institute of Peace (EIP) i Belgia.


== Utmerkelser ==
St. Olavs Orden - kommandør (2004)
De to Nilers orden - 1. klasse (2005)


== Bibliografi ==
2011 – Waging Peace In Sudan. The Inside Story of the Negotiations That Ended Africa's Longest Civil War. Sussex Academic Press.
2016 – Den vanskelige freden Cappelen Damm


== Referanser ==


== Eksterne lenker ==
(en) Hilde Frafjord Johnson – kategori av bilder, video eller lyd på Commons 
(en) Hilde Frafjord Johnson på Internet Movie Database 
(no) Hilde Frafjord Johnson hos Stortinget 
(no) Hilde Frafjord Johnson hos Norsk senter for forskningsdata  Wikiquote: Hilde Frafjord Johnson – sitater